Politiniame susitarime numatyta, kad pertvarkymo institucijos ex ante praneša pertvarkymo kolegijai apie pertvarkymo veiksmus, kurių jos ketina imtis, ir apie tai, ar pertvarkymo veiksmais nukrypstama nuo pertvarkymo plano. Ex post pranešimu užbaigiama sistema, pagal kurią pertvarkymo kolegijai kuo greičiau po to, kai imamasi pertvarkymo veiksmų, nurodomos bet kokio nukrypimo priežastys.

Dėl platesnės investavimo politikos, vykdomos laikantis sąlygų, kurias ESMA parengs techniniame reguliavimo standarte, gali kilti papildoma likvidumo rizika. Todėl tuo atveju, jei turtas, į kurį investuojama vykdant antrąjį tiesioginį aktyvų dalyvavimą savomis lėšomis, iš karto negali būti panaudotas nuostoliams padengti, pagal politinį susitarimą pagrindinėms sandorio šalims, siekiant užtikrinti ypatingos svarbos tarpuskaitos paslaugų tęstinumą, leidžiama juos paskirstyti tarpuskaitos nariams, kaip nustatyta jų gaivinimo planuose. Pagrindinės sandorio šalys vėliau turės atlyginti tarpuskaitos nariams dėl antrojo tiesioginio aktyvaus dalyvavimo savomis lėšomis patirtas išlaidas.

ii. Kintamosios garantinės įmokos pelno mažinimas ir reikalavimai pateikti piniginių išteklių vykdant gaivinimą

Politiniame susitarime numatyta galimybė vykdant gaivinimą, kai tinkama, mažinti kintamosios garantinės įmokos pelną, priklausomai nuo pagrindinės sandorio šalies veiklos, ir teikti reikalavimus pateikti piniginių išteklių. Šiame sprendime atsispindi dabartinė daugumos pagrindinių sandorio šalių taikoma praktika, be to, juo siekiama padidinti mokesčių mokėtojų apsaugą. Politiniu susitarimu taip pat didinamas gaivinimo priemonių skaidrumas suinteresuotųjų šalių atžvilgiu ir jų dalyvavimas rengiant gaivinimo planus. Be to, juo dar labiau sureguliuojamas susigrąžinimo priemonių naudojimas, nes nustatomi keli kompetentingų institucijų vykdomos stebėsenos ir kontrolės elementai.

iii. Kiti aspektai: klientų dalyvavimas aukcionuose; atlygio ribojimas

Į politinį susitarimą įtraukti ankstyvosios intervencijos įgaliojimai, kuriais remdamasi kompetentinga institucija gali išplėsti aukcionų aprėptį įtraukiant klientus ir sudaryti jiems galimybę teikti pasiūlymus dėl įsipareigojimų neįvykdžiusio tarpuskaitos nario pozicijų. Kompetentinga institucija reikalautų, kad pagrindinė sandorio šalis nurodytų tarpuskaitos nariams pakviesti savo klientus tiesiogiai dalyvauti pagrindinės sandorio šalies organizuojamuose aukcionuose. Ši galimybė suteikiama su sąlyga, kad aukciono pobūdis pateisina šį išimtinį dalyvavimą ir kad klientas gali įrodyti pagrindinei sandorio šaliai, kad jis užmezgė tinkamus sutartinius santykius su tarpuskaitos nariu, kad galėtų įvykdyti sandorius, kurie gali būti sudaryti po aukciono, ir atlikti jų tarpuskaitą.

Kompetentingoms institucijoms taip pat suteikti įgaliojimai apriboti arba uždrausti bet kokį atlygį už nuosavą kapitalą, įskaitant pagrindinės sandorio šalies dividendų mokėjimus ir atpirkimą, ir apriboti, uždrausti arba įšaldyti bet kokius kintamojo atlygio mokėjimus vyresniajai vadovybei.

C. Pertvarkymo priemonės

i. Pertvarkymo tikslais teikiamas reikalavimas pateikti piniginių išteklių

Politiniu susitarimu patvirtinamas pertvarkymo tikslais teikiamas reikalavimas pateikti piniginių išteklių, kurį pertvarkymo institucijos gali taikyti kartu su gaivinimo priemonėse numatytais reikalavimais pateikti piniginių išteklių. Dėl papildomo tarpuskaitos narių finansinio įsipareigojimo jų didžiausia pozicija padidinama iki du kartus didesnės už jų įnašą į pagrindinės sandorio šalies įsipareigojimų neįvykdymo fondą. Šis metodas ir toliau atitinka ERIR (43 straipsnio 3 dalį), kuriame nustatytas reikalavimas, kad pagrindinės sandorio šalies tarpuskaitos narių pozicija pagrindinės sandorio šalies atžvilgiu būtų ribojama. Politiniame susitarime taip pat paaiškinama, kaip naudoti pertvarkymo tikslais teikiamą reikalavimą pateikti piniginių išteklių ne įsipareigojimų neįvykdymo įvykių atveju, taip pat kaip nustatyti viršutinę ribą, kai pagrindinės sandorio šalys turi kelis įsipareigojimų neįvykdymo fondus.

ii. Pradinės garantinės įmokos mažinimas

Politiniame susitarime nuspręsta pasirinkti baigtinį pertvarkymo priemonių sąrašą ir aiškiai neįtraukti pradinės garantinės įmokos mažinimo taikymo. Šis metodas atitinka ERIR (45 straipsnio 4 dalį), kuriame nurodyta, kad pagrindinė sandorio šalis negali naudoti įsipareigojimus vykdančių tarpuskaitos narių garantinių įmokų nuostoliams, kurie patirti dėl kito tarpuskaitos nario įsipareigojimų neįvykdymo, padengti. Taikant šį metodą taip pat lengviau atlikti pertvarkymo veiksmus pagrindinėse trečiųjų šalių jurisdikcijose, kuriose pradinės garantinės įmokos aiškiai neįtraukiamos į nemokumo procedūrą taikant vietos taisykles ir reglamentus.

D. Principo, kad nė vieno kreditoriaus padėtis neturi būti blogesnė nei likvidavimo atveju, apsaugos priemonė

Principo, kad nė vieno kreditoriaus padėtis neturi būti blogesnė, apsaugos priemone siekiama apsaugoti pagrindinės sandorio šalies akcininkų, tarpuskaitos narių ir kitų kreditorių pagrindines teises vykdant pertvarkymą.

Laikantis Finansinio stabilumo tarybos nustatytų tarptautinių gairių, politiniame susitarime pagrindinės sandorio šalies akcininkų, tarpuskaitos narių ir kitų kreditorių vykdant pertvarkymą patirti nuostoliai palyginami su nuostoliais, kuriuos jie būtų realiai patyrę, jei pagrindinė sandorio šalis būtų buvusi likviduota keliant įprastinę bankroto bylą, visapusiškai pritaikius taikytinus sutartinius įsipareigojimus ir kitas jos veiklos taisyklėse nustatytas priemones.

Kalbant apie vertinimą, politiniame susitarime reikalaujama, kad principą, kad nė vieno kreditoriaus padėtis neturi būti blogesnė, taikanti priešinga šalis atsižvelgtų į komerciškai pagrįstą tiesioginių pertvarkymo išlaidų, kurias tarpuskaitos nariai patiria siekdami atkurti panašias grynąsias pozicijas rinkoje, įvertį. Be to, reikalaujama, kad tokiems nuostoliams įvertinti būtų naudojama pačios pagrindinės sandorio šalies kainodaros metodika, išskyrus tuos atvejus, kai tokia kainos nustatymo metodika neatspindi esamų rinkos sąlygų.

Politiniu susitarimu taip pat įvedama „sutarčių simetrijos“ sąvoka, pagal kurią principo, kad nė vieno kreditoriaus padėtis neturi būti blogesnė, apsaugos priemonė taikoma ir klientams. Remiantis šia sąvoka, jei pagal sutartinius susitarimus tarpuskaitos nariai gali perkelti neigiamus pertvarkymo priemonių padarinius savo klientams, į sutartinius susitarimus taip pat reikia lygiaverčiu ir proporcingu pagrindu įtraukti klientų teisę į kompensaciją, skiriamą tarpuskaitos nariams, jei tokios kompensacijos yra susijusios su klientų pozicijomis. Ši nuostata taip pat taikoma kalbant apie netiesioginės tarpuskaitos paslaugas.

E. Kompensacija įsipareigojimus vykdantiems tarpuskaitos nariams

Politiniu susitarimu pertvarkymo institucijai patvirtinama galimybė reikalauti, kad pagrindinė sandorio šalis įsipareigojimus vykdantiems tarpuskaitos nariams skirtų kompensaciją už nuostolius, patirtus taikant nuostolių paskirstymo priemones tais atvejais, kai jie viršija nuostolius, kuriuos įsipareigojimus vykdantys tarpuskaitos nariai būtų patyrę pagal pagrindinės sandorio šalies veiklos taisykles.

Ši kompensacija būtų skiriama tik tais atvejais, jei įsipareigojimus vykdantis tarpuskaitos narys būtų turėjęs teisę pateikti reikalavimą, grindžiamą principu, kad nė vieno kreditoriaus padėtis neturi būti blogesnė.

Ši kompensacija gali būti skiriama taikant nuosavybės priemones, skolos priemones arba priemones, kuriomis pripažįstamas reikalavimas dėl būsimo pagrindinės sandorio šalies pelno.